Engeland-toer gaan voort te midde van jongste fiaskoMark Wood is een van Engeland se gevaarmanne. Foto: Twitter. Volgens berigte sal Engeland steeds na Suid-Afrika vir ’n eendag- en T20-reeks in die Kaap toer. Dít ten spyte van die jongste fiasko waarin Krieket-Suid-Afrika (KSA) homself bevind. Die beleërde nasionale krieketorganisasie het hom verlede week weer die gramskap van Nathi Mthethwa, minister van sport, op die hals gehaal toe sy lederaad die tussentydse raad – wat deur die minister aangestel is – verwerp het. Tog berig Cricinfo dat die Engelse reeks – wat uit ses wedstryde bestaan – sal voortgaan omdat dit in belang van die land se krieketondersteuners en spelers is. Maar dit is egter ’n feit dat Mthetwa se geduld-uurglas besig is om baie vinnig leeg te loop. “Die sport steier van die een krisis na die volgende op ŉ bykans daaglikse grondslag. In dié omstandighede sal ek my wetlike en grondwetlike plig versuim deur nie in te gryp in wat niks anders is as die swak bestuur van ŉ sport wat ŉ nasionale bate is en aan al die mense van Suid-Afrika behoort nie,” het die minister gesê. Intussen het die Vereniging van Suid-Afrikaanse Krieketspelers (SACA) ook sy misnoeë met die jongste verwikkelinge uitgespreek. “Eiebelang en politiek seëvier steeds oor die beste belang van krieket en dit op ’n tydstip waarin die spel na stabiliteit en sekerheid smag,” het Andrew Breetzke, SACA se uitvoerende hoof, gesê. “Die wil lyk asof die lederaad nie die omvang besef van die skade wat reeds aangerig is nie. Ons is ongelukkig besig om ’n punt te bereik waar hierdie skade dalk onherstelbaar is. Ons is al vir meer as 18 maande in hierdie krisis gedompel en die geleentheid om van koers te verander word daagliks al hoe skraler.” Bepalings vir die witbalkrieketreekse teen Engeland: T20-wedstryde: 27 November (18:00 op Nuweland); 29 November (14:30 in die Paarl); 1 Desember (18:00 op Nuweland). Eendagwedstryde: 4 Desember (13:00 op Nuweland); 6 Desember (10:00 in die Paarl); 9 Desember (13:00 op Nuweland).